ຊິແອຣາ ລີອອນ ປະກາດ ພາວະສຸກເສີນ ຮັບມືກັບ ເຊື້ອໄວຣັສ ອີໂບລາ (ວີດີໂອສະ/ໄລດ໌)
ປະທານາທິບໍດີ ຊິແອຣາ ລີອອນ ກ່າວວ່າ ເຊື້ອ ອີ​ໂບລາ ແມ່ນ​ຮ້າຍ​ແຮງ​ກ່ວາ​ທີ່ ປະ​ເທດ​​ນຶ່ງປະ​ເທດດຽວ ຫລື​ປະຊາ​ຄົມ​ດຽວ ຈະສາມ​າດ​ເອົາ​ໄຊຊະນະ​ໄດ້.
ປະທານາທິບໍດີ ຊິແອຣາ ລີອອນ ທ່ານ Ernest Bai Koroma ໄດ້ປະກາດພາວະສຸກເສີນ ເພື່ອຊ່ວຍປະເທດຮັບມືກັບການລະ ບາດທີ່ຮ້າຍແຮງສຸດຢ່າງບໍ່ມີມາກ່ອນ ຂອງເຊື້ອໄວຣັສ ອີໂບລາ ຢູ່ໃນຄຳຖະແຫລງຕໍ່ປະເທດຊາດ ທ່ານ Koroma ກ່າວວ່າ ລັດ ຖະບານກຳລັງ ແຍກແລະກັນຫລາຍໆເຂດໄວ້ຕ່າງຫາກ ບ່ອນ ທີ່ມີການພົບເຫັນເຊື້ອໄວຣັສດັ່ງ ກ່າວ ພ້ອມກັບຈຳກັດການເຕົ້າ ໂຮມກັນຂອງສາທາລະນະຊົນ ກວດຄົ້ນຕາມ ເຮືອນຊານເພື່ອ ຊອກຫາແລະລະບຸໂຕຄົນທີ່ຕິດເຊື້ອພະຍາດ ແລະວາງລະບຽບ ການໃໝ່ ສຳຫລັບບັນດາຜູ້ໂດຍສານທີ່ເດີ່ນບິນແຫ່ງຊາດ ຊຶ່ງມາດຕະການເຫລົ່ານີ້ ຈະຖືກຈັດຕັ້ງປະຕິບັດ ເປັນເວລາ 60 ຫາ 90 ມື້ ທ່ານກ່າວວ່າ ຊິແອຣາ ລີອອນ ກຳລັງປະເຊີນກັບ “ການຕໍ່ສູ້ອັນໃຫຍ່ຫລວງ” ແລະ ອີໂບລາ ແມ່ນຮ້າຍແຮງກ່ວາທີ່ ປະເທດນຶ່ງປະເທດດຽວ ຫລືປະຊາຄົມດຽວ ຈະສາມາດເອົາຊະນະໄດ້ ແລະທ່ານປະກາດວ່າ ທ່ານຈະເດີນທາງໄປຍັງ ປະເທດກີນີ ໃນວັນສຸກມື້ອື່ນນີ້ ເພື່ອພົບປະຫາລືກັບຄູ່ຕຳແໜ່ງຂອງທ່ານຈາກ ກີນີ ກັບ ໄລບີເຣຍ ທັງສາມປະເທດໄດ້ເປັນສູນກາງຂອງການລະບາດຂອງໄວຣັສນີ້ ຊຶ່ງອົງການອານາໄມໂລກ ກ່າວວ່າ ໄດ້ເຮັດໃຫ້ມີຜູ້ເສຍຊີວິດຢ່າງໜ້ອຍ 672 ຄົນ ນັບຕັ້ງແຕ່ການລະບາດໄດ້ເກີດຂື້ນ ໃນເດືອນກຸມພາ ທ່ານ Koroma ໄດ້ລົບລ້າງການເດີນທາງໃນອາທິດໜ້າ ມາຍັງນະຄອນຫລວງ ວໍຊິງຕັນ ບ່ອນທີ່ປະທານາທິບໍດີສະຫະລັດ ທ່ານ Barack Obama ຈະເປັນເຈົ້າພາບກອງປະຊຸມສຸດຍອດ ຂອງບັນດາຜູ້ນຳອາຟຣິກາ ໄລບີເລຍ ກໍໄດ້ປະກາດມາດຕະການຕົນເອງ ໃນວັນພຸດວານນີ້ ໃນຄວາມ ພະຍາຍາມຕໍ່ສູ້ ກັບ ການແຜ່ລະບາດ ຮວມທັງປິດໂຮງຮຽນຢູ່ທົ່ວປະເທດ ແລະສັ່ງໃຫ້ບັນດາພະນັກງານລັດຖະບານ ທີ່ບໍ່ມີໜ້າທີ່ສຳຄັນແລະຈຳເປັນ ລາພັກເປັນເວລາ 30 ມື້ ໃນຂະນະດຽວກັນ ນັກອາສາສະມັກໜ່ວຍສັນຕິພາບຫລື Peace Corps ຂອງ ສະຫະລັດ ສອງຄົນຢູ່ໃນໄລບີເຣຍ ໄດ້ຖືກແຍກອອກຢູ່ຕ່າງຫາກ ຫລັງຈາກທີ່ອາດໄດ້ຖືກເຜີຍແບໃສ່ກັບເຊື້ອ ອີໂບລາ ໂຄສົກຍິງຄົນນຶ່ງຢືນຢັນໃນວັນພຸດວານນີ້ວ່າ ທັງສອງຄົນ “ໄດ້ມີການຕິດຕໍ່ກັບບຸກຄົນຜູ້ນຶ່ງ ຊຶ່ງຕໍ່ມາໄດ້ເສຍຊິວິດ ຍ້ອນເຊື້ອ ອີໂບລາ ” ອົງການ Peace Corps ກຳລັງຖອນບັນດາອາສາສະມັກ ອອກເປັນການ ຊົ່ວຄາວຈາກ ໄລບີເຣຍ ຊິແອຣາ ລີອອນ ແລະກີນີ ໃນການເອົາມາດຕະການປ້ອງກັນລ່ວງໜ້າ ບໍ່ມີ ຢາປ້ອງກັນ ຫລືປົວການຕິດເຊື້ອ ອີໂບລາ ທີ່ມີອາການເປັນໄຂ້ ຮາກ ຖອກທ້ອງ ເຈັບປວດຮ່າງກາຍ ແລະມີເລືອດໄຫລອອກມາບໍ່ຢຸດ ຢູ່ບໍລິເວນຕາ ຫູ ແລະດັງ